**Ο πιο δυνατός από όλους**

Παραμύθι από την Ινδία

**Μια φορά κι έναν καιρό** ένας παντοδύναμος μάγος, την ώρα που κολυμπούσε στο ποτάμι, είδε ένα ποντικάκι που κόντευε να πνιγεί. Το τράβηξε από το νερό και το μεταμόρφωσε σε μια ωραία κοπέλα. Τόσο ωραία που ο μάγος σκέφτηκε να της βρει τον καταπληκτικότερο γαμπρό.

-Παντρέψου τον ήλιο, είπε στο κορίτσι

-Όχι, δεν θα παντρευτώ τον ήλιο, απάντησε εκείνη. Δεν έχει πόδια, αλλά μονάχα πύρινα χέρια. Όλη μέρα γυρίζει τον κόσμο και το βράδυ εξαφανίζεται. Κι έπειτα, έχει κιόλας δύο γυναίκες, το φως και τη σκιά.

-Μα ο ήλιος είναι ο πιο δυνατός!, φώναξε ο μάγος.

-Όχι, δεν είμαι ο πιο δυνατός, τον διέκοψε ο ήλιος. Το σύννεφο είναι πιο δυνατό από μένα. Αν θέλει, μπορεί να με κρύψει!

-Παντρέψου ένα σύννεφο λοιπόν, είπε ο μάγος στο κορίτσι.

-Όχι, δεν θα παντρευτώ ένα σύννεφο. Είναι μαύρο και γεμάτο νερό. Κανείς δεν αγαπάει τα σύννεφα, γιατί υγραίνουν ό,τι αγγίζουν. Κι έπειτα, το σύννεφο έχει μια τρομερή κόρη, την αστραπή.

-Μα το σύννεφο είναι το πιο δυνατό!, παρατήρησε ο μάγος.

-Όχι, δεν είμαι το πιο δυνατό, τον διέκοψε το σύννεφο. Ο άνεμος είναι πιο δυνατός. Αν θέλει, μπορεί φυσώντας να με διώξει.

-Παντρέψου λοιπόν τον άνεμο, πρότεινε ο μάγος στο κορίτσι.

-Όχι, δεν θα παντρευτώ τον άνεμο. Τρέχει πάντα πίσω από κάτι, ενοχλεί τον κόσμο, σπάζει και ξεραίνει ό,τι αγγίζει.

-Μα ο άνεμος είναι ο πιο δυνατός!, επέμενε ο μάγος.

-Όχι, δεν είμαι ο πιο δυνατός. Ο λόφος είναι πιο δυνατός. Όταν πέφτω πάνω του, καταλήγω πάντα να γίνω κομμάτια.

-Παντρέψου, λοιπόν, τον λόφο!

-Όχι, δεν θα παντρευτώ τον λόφο. Δεν είναι καμωμένος παρά από πέτρες και θάμνους. Τι να κάνω με τον λόφο;, απάντησε το κορίτσι.

-Μα ο λόφος είναι ο πιο δυνατός!, είπε ο μάγος.

-Όχι, δεν είμαι ο πιο δυνατός. Ο αδελφός Ποντικός είναι ο πιο δυνατός. Μπορεί να με ροκανίσει, αν θέλει, και να με κάνει να γκρεμιστώ!

-Τότε θα παντρευτείς τον αδελφό Ποντικό;, ρώτησε ο μάγος.

-Ναι, απάντησε το κορίτσι και γέλασε στον ποντικό με τα δυνατά και μυτερά δόντια και με τα κόκκινα ματάκια.

Τότε ο μάγος μεταμόρφωσε ξανά το κορίτσι σε ποντικίνα κι αυτή έτρεξε γρήγορα στον κάμπο με τον αγαπημένο της ποντικό.

*Παραμύθια απ’ όλο τον κόσμο,* Α΄ τόμος, επιμέλεια Gianni Rodari, εκδ. Gutenberg

**Άσκηση**

**Να κυκλώσετε τη σωστή απάντηση στις παρακάτω ερωτήσεις.**

*1. Γιατί ο μάγος ήθελε να παντρέψει το κορίτσι με τον πιο δυνατό γαμπρό;*

Α. Γιατί το κορίτσι κινδύνευε

**Β. Γιατί της άξιζε**

Γ. Γιατί του το ζήτησε

Δ. Γιατί της είχαν κάνει μάγια

*2. Ποιες ήταν οι γυναίκες του Ήλιου;*

Α. Η μέρα και η νύχτα

Β. Η αστραπή και η βροντή

Γ. Η σελήνη και η Γη

**Δ. Το φως και η σκιά**

*3. Ποια είναι η Αστραπή;*

Α. Η γυναίκα του Μάγου

**Β. Μια τρομερή κόρη**

Γ. Η σύντροφος του Σύννεφου

Δ. Αντίζηλος του όμορφου κοριτσιού

*4. Ο άνεμος είναι πιο δυνατός από:*

**Α. Τον ήλιο**

Β. Τον ποντικό

Γ. Τον λόφο

Δ. Τον μάγο

*5. Στο τέλος, το κορίτσι*

Α. επιστρέφει σπίτι του

Β. επιστρέφει στον λόφο

**Γ. επιστρέφει στην αρχική του μορφή**

Δ. επιστρέφει το νερό που δανείστηκε

*6. Ποια χαρακτηριστικά έχει ο αδελφός Ποντικός*

**Α. Έχει κόκκινα ματάκια**

Β. Έχει μικρά δοντάκια

Γ. Έχει δυνατά ποδαράκια

Δ. Έχει μυτερά νυχάκια

*7. Η συνοπτική προστακτική του υπογραμμισμένου ρήματος διέκοψε είναι:*

Α. διέκοψε

Β. διέκοψες

Γ. διάκοψες

**Δ. διάκοψε**

*8*. *Ο χρόνος και η έγκλιση του υπογραμμισμένου ρήματος επέμενε είναι:*

Α. Αόριστος και Οριστική

Β. Αόριστος και Προστακτική

**Γ. Παρατατικός και Οριστική**

Δ. Ενεστώτας και Οριστική

*9.*  *Ο χρόνος και η έγκλιση του υπογραμμισμένου ρήματος παντρέψου είναι:*

**Α. Αόριστος και Προστακτική**

Β. Αόριστος και Οριστική

Γ. Παρατατικός και Οριστική

Δ. Αόριστος και Υποτακτική

*10. Ποια είναι η σημασία της υπογραμμισμένης λέξης καμωμένος, όπως τη συναντάτε στο κείμενο;*

Α. Λερωμένος

**Β. Φτιαγμένος**

Γ. Γεμάτος

Δ. Καλυμμένος